答袁陟節推遊禪智寺
作者：韓琦
朝代：宋

paragraphs: 春去惜餘景，偶來郊外觀。
蕪城千古恨，一顧殊悲酸。
荒祠枕大道，尚記吳城邗。
遠近綠陰合，水襯紅莢殘。
隴麥齊若剪，隨風卷波瀾。
罷農喜有望，守臣心粗寬。
蕭踈禪智寺，壞址不甚完。
叢花亂芍藥，籬竹摧琅玕。
空有亭亭柏，成行如筆端。
供帳具朝膳，僚寀成清歡。
小杜詩板暗，樂石曾未刊。
乘興詣茶圃，百步登平巒。
摘焙試烹啜，甘挹零露漙。
午過倦微暑，堤路騰歸鞍。
天子憂歲旱，引咎古所難。
列郡承新詔，朝夕弗敢安。
況此行春意，固不在遊盤。
朝廷責吏治，莫若久其官。
政和氣亦應，災沴無由干。
願循三載舊，庶幾酬素餐。